Moet ek my kind die hele vakansie vermaak? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Moet ek my kind die hele vakansie vermaak?
Skoolvakansie, 'n tyd wanneer kinders lekker kan speel en tyd by die huis spandeer! Ongelukkig sien party ouers en kinders dit nie so in nie. Ouers voel dat hulle kinders nie verveeld mag wees nie en dat dit die ouers se taak is om seker te maak dat hulle kroos se dae met aktiwiteite en uitstappies gevul is. Ons is so bang om te hoor dat ons kinders dalk verveeld is.
Dit is egter nie goed vir ons kinders om die heeltyd vermaak te word nie. Jy sal oplet dat dit juis die besigste kinders is wat gou kla van verveeldheid. Hulle is gewoond daaraan om konstant besig te wees en wanneer daar nie 'n geskeduleerde aktiwiteit is nie, weet hulle nie hoe om hulleself besig te hou nie.
Die alomteenwoordige speelmaat-ouer kan die kind skade aandoen. Deur kinders toe te gooi met geskeduleerde tyd en konstante ouerlike aandag, bederf ons hulle op 'n negatiewe manier. Wat gewoonlik ontbreek, is alleentyd. Dit beteken nie dat jy jou kleuter sonder toesig moet los om homself besig te hou nie. Dit beteken dat jou kind tyd gegun word om homself besig te hou of net te ontspan sonder insette van vriende, ouers, oppassers, of sibbe. Dit is 'n noodsaaklike aspek in die ontwikkeling van onafhanklikheid.
Daar is gevind dat kinders wat weet hoe om hulle alleentyd op te vul, nooit alleen of geïsoleerd voel nie. Hulle leer om waarlik tevrede te wees met watter situasie ook al oor hulle pad kom en kan kreatief dink in 'n situasie.
Deur te sorg dat ons kinders elke minuut van elke dag besig bly, kan ons hulle selfgenoegsaamheid versmoor. Ons skep heel moontlik immer afhanklike kinders.
Ons moet weer leer om ons kinders se vermoë te vertrou om oop, ongevulde tyd te verdra. Ons het geloof in ons kinders se verbeelding en in die krag van menslike kreatiwiteit verloor.
Ongeag die wonderlike geleenthede en tegnologiese uitvindings wat beskikbaar is om ons kinders mee besig te hou, is dit belangrik dat ons kinders soms na binne moet kyk, hulleself beter moet leer ken, en só nuwe belangstellings ontdek waarmee hulle hulself besig kan hou. Jy wil nie hê dat jou kind 'n volwassene word wat nie weet wie hy is nie.
Wanneer jou kind nie volgens 'n streng agenda werk nie, sal hy ook kan leer om sy tyd te bestuur.
Dít is egter nie 'n verskoning om nie tyd saam met jou kind deur te bring nie. Spandeer daagliks gehaltetyd met hom, sonder om al sy tyd in beslag te neem. Soms kan jou kind se klagtes van verveling 'n teken wees dat hy smag na jou tyd en aandag. Voordat jy egter instorm om jou kind te vermaak, of hom net eenvoudig stuur om homself besig te hou, evalueer die situasie. Hy het jou moontlik regtig nodig, of dalk het hy die geskenk van die soeke na maniere om homself te vermaak nodig.
Psychology Today: https://www.psychologytoday.com/us/blog/our-gender-ourselves/201208/kids-need-time-themselves
Psychology Today: https://www.psychologytoday.com/us/blog/inviting-monkey-tea/201801/can-i-let-my-child-be-bored
The Brandon Sun: http://www.cfswestern.mb.ca/wp-content/uploads/2014/03/pp-a-bit-of-boredom-is-good-for-kids…jul23-15.pdf
The Brandon Sun: http://www.cfswestern.mb.ca/wp-content/uploads/2017/03/pp-help-your-child-learn-to-overcome-boredom…mar23-17.pdf